b"\n_START_ARTICLE_\nGainas\n_START_SECTION_\nUnder kejser Theodosius\n_START_PARAGRAPH_\nGainas h\xc3\xb8rte ikke til de ledende gotiske klaner, og da han blev lejesoldat i den romerske h\xc3\xa6r, startede han som almindelig fodfolks-soldat. Han steg i graderne, og da Theodosius k\xc3\xa6mpede mod modkejseren Eugenius, var det Gainas, der havde kommandoen over de mange gotiske tropper i det h\xc3\xa5rdt vundne slag ved Frigidus i 394. P\xc3\xa5 det tidspunkt havde han som en af sine undergivne den lovende unge officer Alarik.\n_START_SECTION_\nUnder kejser Arcadius\n_START_PARAGRAPH_\nDen magtfulde kejser Theodosius d\xc3\xb8de \xc3\xa5ret efter slaget ved Frigidus, og riget blev delt i to, som han havde \xc3\xb8nsket det, med s\xc3\xb8nnerne Arcadius og Honorius som kejsere. Begge var meget unge, og i vestriget tog Stilicho straks over som reel regent. Den tilsvarende plads i det \xc3\x98stromerske rige - hvor Gainas gjorde tjeneste - havde pr\xc3\xa6fekten Rufinus udset sig. Nogle af de gotiske tropper var imidlertid st\xc3\xa6rkt utilfredse med den m\xc3\xa5de, de var blevet ledet p\xc3\xa5 af romerne, og de valgte Alarik som deres leder og begyndte at h\xc3\xa6rge i det nuv\xc3\xa6rende Gr\xc3\xa6kenland. Gainas kom imidlertid med i en r\xc3\xa6vekage udt\xc3\xa6nkt af hoffets chef Eutropius. Stilicho og Gainas var i f\xc3\xb8rste omgang draget fra Italien mod Alariks tropper, men Stilicho fik ordre om at forlade \xc3\xb8striget og Gainas blev kaldt tilbage til Konstantinopel i november 395. Her gjorde Gainas og hans folk kort proces med Rufinus, og det fort\xc3\xa6lles, at hans hoved blev hugget af og b\xc3\xa5ret p\xc3\xa5 en stage gennem byen._NEWLINE_Gainas' bel\xc3\xb8nning bestod i en udn\xc3\xa6vnelse til magister militium for en af \xc3\xb8strigets milit\xc3\xa6re regioner. Han blev kaldt i kamp igen i 399, hvor en gruppe goter i Lilleasien gjorde opr\xc3\xb8r. De havde f\xc3\xa5et lov til at bos\xc3\xa6tte sig i 386, men traditionen tro p\xc3\xa5 s\xc3\xa5 barske vilk\xc3\xa5r, at de knapt kunne leve af det. Da de h\xc3\xb8rte om Alariks bedrifter, gjorde de opr\xc3\xb8r under ledelse af deres h\xc3\xb8vding Tribigild. Den f\xc3\xb8rste kejserlige h\xc3\xa6r blev overvundet, og da Gainas ankom, valgte han at forhandle med dem. Gainas sendte besked til Arcadius om, at goterne var for st\xc3\xa6rke til at m\xc3\xb8de i \xc3\xa5ben kamp, men at opr\xc3\xb8rne kun havde f\xc3\xa5 krav, heriblandt at Eutropius skulle afs\xc3\xa6ttes. Gainas var igen med i et politisk spil: Eutropius havde i 399 s\xc3\xb8rget for at blive udn\xc3\xa6vnt til consul, og det fik mange romere til at se r\xc3\xb8dt, for han var af slavesl\xc3\xa6gt og i tilgift eunuk. Arcadius t\xc3\xb8vede med at afs\xc3\xa6tte ham, men kejserinde Eudoxia greb ind og fik gennemtrumfet beslutningen. Eutropius flygtede og blev senere henrettet._NEWLINE_Da Gainas kom retur til Konstantinopel i april 400, var han i praksis rigets nye regent, og tilv\xc3\xa6relsens h\xc3\xa5rde realiteter indhentede ham hurtigt. Tjenesten som soldat havde ikke forberedt ham p\xc3\xa5 de udfordringer, der l\xc3\xa5 i at styre en by med omkring 300.000 indbyggere - for slet ikke at tale om et helt kejserrige. Stemningen vendte sig hurtigt imod Gainas og de \xc3\xb8vrige goter, der ganske vist var kristne, men af den arianske retning, som mange af byens indbyggere ans\xc3\xa5 for at v\xc3\xa6re k\xc3\xa6ttersk. I juli 400 br\xc3\xb8d der opt\xc3\xb8jer l\xc3\xb8s i byen - kejserinde Eudoxia pustede efter sigende til ilden - og Gainas valgte at f\xc3\xb8re den gotiske del af h\xc3\xa6ren og deres familier ud af byen. De fleste n\xc3\xa5ede ud, men borgerne sm\xc3\xa6kkede portene i, og det siges, at 7.000 gotere blev myrdet. Gainas fors\xc3\xb8gte at f\xc3\xb8re sine tropper tilbage til de andre goter i Lilleasien, men hans improviserede fl\xc3\xa5de blev standset af kejserlige fl\xc3\xa5destyrker under en anden goter, Fravitta, der var loyal over for kejseren. Gainas drog herefter nordp\xc3\xa5, op gennem Balkan, for at skaffe land og br\xc3\xb8df\xc3\xb8de sine folk p\xc3\xa5 den anden side af Donau, i det nuv\xc3\xa6rende Rum\xc3\xa6nien. Her blev de imidlertid m\xc3\xb8dt af hunnerne, med h\xc3\xb8vdingen (kongen) Uldin i spidsen. Efter et par slag blev Gainas nedk\xc3\xa6mpet og dr\xc3\xa6bt i slutningen af \xc3\xa5r 400. Som en gestus sendte Uldin hans afhuggede hoved til kejser Arcadius. I Konstantinopel var der stor gl\xc3\xa6de over udfaldet af opg\xc3\xb8ret med goterne, og kejseren s\xc3\xb8rgede for, at der blev opsat en stor sejss\xc3\xb8jle, som stod i byen i over 1.000 \xc3\xa5r.\n_START_SECTION_\nLitter\xc3\xa6rt aftryk\n_START_PARAGRAPH_\nGainas' magtovertagelse inspirerede adelsmanden Synesius af Cyrene til at skrive Den Egyptiske fort\xc3\xa6lling (engelsk link), hvor geografien ganske vist er \xc3\xa6ndret, men hvor meningen ikke er til at tage fejl af. Synesius, der repr\xc3\xa6senterede den anti-gotiske del af den romerske adel, skrev ogs\xc3\xa5 talen Om kejserstyret (engelsk link)."